**ELŐTERJESZTÉS**

**Körmend város Önkormányzata Képviselő-testülete 2017. április 27-i ülésére**

**Tárgy:** temető üzemeltetésére pályázat kiírása

Tisztelt Képviselő-testület!

A körmendi köztemetők üzemeltetését a Kovatsik Bt. végzi. A céggel kötött vállalkozási szerződés hatálya 2017. július 31-én lejár.

Kérem a Testületet, hogy döntsön a köztemetők üzemeltetése tárgyában a pályázat kiírásáról.

**HATÁROZATI JAVASLAT**

Körmend város Önkormányzata Képviselő-testülete jóváhagyja azt, hogy az Önkormányzat a csatolt felhívásnak megfelelően pályázatot írjon ki a körmendi köztemetők üzemeltetésére.

A pályázati felhívást az Önkormányzat az alábbi vállalkozásoknak küldi meg:

1.) Vas Megyei Temetkezési Kft.

 9700. Szombathely, Ferenczi u. 1.

2.) Glória Temetkezési Kft.

 9700 Szombathely, Bártfa u. 5.

3.) Kovatsik és Társai Temetkezési Betéti Társaság

 9900. Körmend, Dienes L. u. 11.

4.) Sárközi Temetkezési Bt.

 9800 Vasvár, Áchim A. u. 17.

Körmend, 2017. 04. 19.

**Bebes István**

**polgármester**

**PÁLYÁZATI FELHÍVÁS**

Körmend Város Önkormányzata pályázatot ír ki az alábbiakban részletezett feladat ellátására:

**1. A vállalkozás keretében elvégzendő munka leírása:**

A pályázó feladata a Körmend Város Önkormányzata közigazgatási területén elhelyezkedő –lent bemutatott - köztemetők fenntartása és üzemeltetése a vállalkozási szerződésben leírtak szerint, Körmend Város Önkormányzata Képviselő-testületének 26/2000. (XII.21.) önkormányzati rendeletében meghatározott követelményeket is figyelembe véve.

- Körmend, Központi temető:……………………………2,97 ha
- Körmend, Izraelita temető: …………………………… 0,7 ha
- Körmend, alsóberki temető:…………………………….0,5 ha
- Körmend, Felsõberki temető:…………………………..0,4 ha
- Körmend, Horvátnádalja temető:……………………. 0,6 ha

**2. A pályázat benyújtásához szükséges dokumentumok, igazolások, eszközök listája:**

A Pályázónak az alábbi dokumentumokat, valamint igazolásokat kell benyújtania a pályázatához:

- A tevékenyég végzésére jogosító, érvényes vállalkozói engedély egyszerű másolata.
- A pályázati határidő lejártát megelőző 60 napnál nem régebbi cégkivonat egyszerű másolata.
- A pályázatot kézjegyével ellátó, cégjegyzésre jogosult személy aláírási címpéldányának egyszerű másolata.
- A NAV által kiállított, a pályázati határidő lejártát megelőző 60 napnál nem régebbi igazolás arról, hogy a pályázónak nincs egy évnél régebben lejárt adó-vám és tb. tartozása, vagy azok megfizetésére haladékot kapott.  Amennyiben a pályázó szerepel a NAV köztartozásmentes adatbázisában, akkor az erről szóló igazolás másolata.
- Az elmúlt 3 évben köztemetők üzemeltetése terén végzett referenciamunkák bemutatása. A pályázónak legalább egy referenciamunkára vonatkozóan a referenciamunka megrendelője által kiállított igazolást kell csatolnia az ajánlatához. Az igazolásnak tartalmaznia kell azt, hogy
a) Mettől-meddig látta el a referenciaigazolásban meghatározott munka elvégzését a pályázó,
b) Mekkora kiterjedésű köztemető fenntartását látta el a referenciamunka keretében,
c) Milyen feladatokat látott el pontosan a referenciamunka keretében, és a referencia igazolást kiállító megrendelő nyilatkozatát arról, hogy a pályázó a munkát szerződésszerűen, a megrendelő megelégedésére végezte-e el.

- A pályázónak továbbá nyilatkoznia kell arról, hogy a köztemetők fenntartásába hány személyt kíván bevonni, és nyilatkoznia kell arról, hogy e személyek foglalkoztatása megfelel a hatályos jogszabályokban előírt követelményeknek.  A Pályázónak minimum egy fő temetkezési szolgáltató képzettséggel és legalább 5 éves gyakorlattal rendelkező szakembert be kell vonnia a feladat ellátásába, e személy végzettségét és gyakorlati tapasztalatait önéletrajzzal és a végzettségről szóló okirattal kell igazolnia a pályázónak.

- A Pályázónak a feladat ellátásához az alábbi tárgyi eszközökkel kell rendelkeznie, melyeket bemutatni és igazolnia kell pályázatában. A bemutatás a tárgyi eszközök leírásával, az igazolás a tárgyi eszközökről készült fényképeknek a pályázati anyaghoz való csatolásával történik.

\* 1 darab halottszállító kocsi.
\* Egy db. temetői gyászkocsi.
\* Fűnyírásra alkalmas eszközök.
\* Sírásásra alkalmas eszközök.
\* Sövény- fanyírásra alkalmas eszközök.
\* Hóeltakarításra alkalmas eszközök.

**Kizáró okok:**

Nem vehet részt a pályázati eljárásban az a személy, aki:

\* nem rendelkezik a tevékenyég végzésére jogosító, érvényes vállalkozói engedéllyel,
\* akinek cégkivonatából megállapítható, hogy felszámolás, végelszámolás, vagy csődeljárás alatt áll,
\* akinek a NAV igazolása szerint egy évnél régebben lejárt adó-vám és tb. tartozása van, kivéve, ha azok megfizetésére haladékot kapott, amit a NAV igazolás is elismer,
\* ha a pályázónak az önkormányzattal szemben adótartozása, vagy bármely más jogügyletből eredő, bármely jogcímen fennálló lejárt tartozása van,
\* aki nem rendelkezik az elmúlt 3 évben elvégzett legalább egy db., legalább 1 ha kiterjedésű köztemető fenntartására vonatkozó referenciamunkával,

\* Ha a pályázó pályázatában nem tudja igazolni, hogy a köztemetők fenntartásához szükséges, fentebb leírt eszközök rendelkezésére állnak a szerződés hatálya alatt.

**3. A szolgáltatás idõtartama:**
Körmend Város Önkormányzata 5 évre kíván szerződést kötni a nyertes Pályázóval, tehát a nyertes pályázó 2017. augusztus 1-2022. július 31-e közötti időszakban látja el a köztemetők fenntartására, üzemeltetésére vonatkozó feladatokat.

**4. Bírálati szempont:**

A kiíró Önkormányzat a benyújtott pályázatokat a vállalkozási díjra tett megajánlás alapján értékeli. A vállalkozási díjra tett megajánlást bruttó ……………………..FT/év egységárban kell megadni.

**5. A pályázatok benyújtása:**

A pályázatokat 1 példányban, megbonthatatlan kötésben, legkésőbb 2017. május 31. napjáig lehet benyújtani Körmend város Önkormányzatához (9900, Körmend Szabadság tér 7.) címezve.A pályázatokat Körmend Város Önkormányzata Képviselő-testülete előreláthatólag 2017. júniusi ülésén bírálja el.

Körmend, 2017. ……………………………………

**Bebes István**

**polgármester**

KEGYELETI KÖZSZOLGÁLTATÁSI SZERZŐDÉS

**/Vállalkozási szerződés /**

**tervezet**

amely létrejött egyrészről az

## KÖRMEND VÁROS ÖNKORMÁNYZATA

**9900 Körmend, Szabadság tér 7.**

**Képviseli: Bebes István polgármester**

mint megrendelő (továbbiakban Megrendelő),

másrészről

**Név:……………………**

**Cím:…………………………**

**Cégjegyzékszám: ……….**

**Bankszámlaszám: ………**

**Adószám: ………………….**

**Képviseli: ………………….**

 mint vállalkozó (továbbiakban Vállalkozó) között a mai napon az alábbi tartalommal:

1./ A felek megállapítják, hogy a Megrendelő Önkormányzat pályázatot írt ki a tulajdonában álló köztemetők fenntartására, üzemeltetésére és a temetőn belüli jelen szerződésben meghatározott szolgáltatások végzésére. A pályázati felhívásra beérkezett pályázatok közül a Megrendelő Önkormányzat a vele vállalkozóként szerződő fél pályázatát fogadta el olyan pályázatként, amely –valamennyi szempont mérlegelése alapján - a legkedvezőbb megajánlásokat tartalmazza az Önkormányzat részére.

**Általános rendelkezések**

2./ A felek rögzítik, hogy az Önkormányzat tulajdonában az alább meghatározott temetők állnak:

* Körmend, Központi temető:……………………………………..2,97 ha
* Körmend, Izraelita temető: ……………………………………..0,7 ha
* Körmend, alsóberki temető:……………………………………..0,5 ha
* Körmend, Felsőberki temető:……………………………………0,4 ha
* Körmend, Horvátnádalja temető:………………………………0,6 ha

A vállalkozó feladata a fent megnevezett temetők üzemeltetése jelen szerződésben meghatározottak szerint, Körmend Város Önkormányzata Képviselő-testülete 26/2000. (XII.21.) rendeletében meghatározottakat is figyelembe véve.

3./ A Vállalkozó a szolgáltatás ellátásának ideje alatt minden év február 28. napjáig kötelező jelleggel beszámol Körmend Város Önkormányzata előtt az évközben elvégzett, a feladatellátással összefüggő tevékenységéről.

4./ A Vállalkozó jelen megállapodásban vállalt kötelezettségeinek teljesítése során köteles figyelembe venni azt, hogy a temetési szertartás alatt alapvető követelmény a kegyelet, a végső tisztelet megadása a hozzátartozók legteljesebb igénye szerint.

5./ A Vállalkozó folyamatosan együttműködik az egészségügyi intézményekkel, hatóságokkal a halottvizsgálat során, a Körmendi Járási Hivatallal, a kórházakkal, klinikákkal, a Rendőrséggel.

6./ A Vállalkozó feladatainak ellátása során köteles maradéktalanul betartani a közegészségügyi, műszaki, hatósági előírásokat.

7./ A Vállalkozó tudomásul veszi, hogy az általa folytatott tevékenységet rendszeresen ellenőrzi a Vas Megyei Kormányhivatal, a Körmendi Járási Hivatal, és a Vas Megyei Katasztrófavédelmi Igazgatóság. Kötelezettséget vállal arra, hogy az ellenőrzésre jogosultak által tett észrevételeket figyelembe veszi, és haladéktalanul intézkedik az esetlegesen észlelt hibák, hiányok kijavításáról, pótlásáról.

8./ A Vállalkozó az általa jelen megállapodásban vállalt kötelezettségeknek megfelelő teljesítése érdekében vállalja azt, hogy a tulajdonában álló 1 db halottszállító gépkocsiját és az 1 db temetői gyászkocsiját a szerződés teljesítése érdekében rendelkezésre tartja. A vállalkozó gondoskodik továbbá arról, hogy az alkalomhoz, a végtisztesség megadásához a szertartásokat végzők, illetve a szertartáson közreműködők kulturált magatartása, figyelmes együttműködése, együtt érző magatartása és ápolt megjelenése a szertartások természetes velejárója legyen.

9./ A Vállalkozó kötelezettséget vállal arra, hogy az általa végzett munkák közben ügyel a környező sírhelyek rendjére, a temetési szertartást követően helyreállítja, vagy helyreállíttatja a sírhelyet és azok környékét, valamint gondoskodik az esetleges sérülések és károk megelőzéséről, kár bekövetkezte esetén a károk enyhítéséről.

**Üzemeltetési és a tárgyi eszközök fenntartásával kapcsolatos feladatok**

10./ A felek a temetők üzemeltetésével, fenntartásával kapcsolatos vállalkozói feladatokat az alábbiakban határozzák meg:

* A köztemetőkben lévő sírhelyek, sírbolt-helyek, urna kriptahelyekés urnafülkék kijelölése, értékesítése, dokumentálása,
* A sírhelyek és urnafülkék megváltási idejének, illetve azok lejáratának figyelemmel kísérése, az exhumálható sírhelyekről nyilvántartás vezetése.
* A meg nem váltott sírhelyek felszámolása, az elrendelt exhumálás elvégzése, maradványok elhelyezése.
* Új kriptahelyek kialakításához szükséges terület előkészítése az ezzel járó munkafolyamatok elvégzésével.
* A temetkezési szertartások feltételeinek biztosítása.
* A temető védelmének biztosítása, a temető kapuinak nyitása, zárása.
* A temetőben folyó tevékenységek ellenőrzése.
* A temetések összehangolása.
* A temetőben folyó munkálatok nyilvántartása.
* A nyilvántartó könyvek naprakészen történő vezetése és megőrzése.
* A temetkezési vállalkozók részére térítés ellenében a temetkezések lebonyolításához szükséges létesítmények, berendezések biztosítása.
* A meglévő utak karbantartása, rendben tartása, az utakról a hó eltakarítása, síkosság mentesítése.
* A sövények szükség szerinti, de legalább évente3-4-szeri nyírása.
* Díszfák, díszbokrok tányérozása, formálása, felnyírása, gallyazása, tősarjak eltávolítása.
* A füvesített területek géppel történő nyírása az időjárás függvényében.
* Az útszéli kővázába ültetett örökzöldek szükség szerinti locsolása, kapálása, pótlása.
* A temető területén lévő díszfák, lombhullatók nyesése, gondozása, szükség szerinti permetezése, a száraz fák kivágása.
* Az új parcellák kialakításánál örökzöldek és lomblevelű fák ültetése és gondozása.
* A vállalkozó gondoskodik az örökzöldek, valamint az egyéb kultúrnövényzet kivágásáról, pótlásáról, ha arra a Megrendelő utasítja. E körben a Vállalkozó nem mérlegelheti a Megrendelő utasításának célszerűségét, hanem haladéktalanul köteles a Megrendelő utasítását végrehajtani. A vállalkozó továbbá gondoskodik a növényzet folyamatos ápolásáról, szükség esetén permetezéséről. Kezeli a fagyökerek által okozott helyreállítási munkálatokat.
* A temetőben lévő kutak ellenőrzése, karbantartása, festése, javítása, vezetékes vízhálózat működésének biztosítása.
* Öntöző és ivóvíz minőségű vizet biztosítani, azokat bakteriológiai szempontokból figyelemmel kísérni.
* A kutak környékének kaviccsal vagy járdalappal történő kialakítása.
* Kihelyezett közterületi padok évenkénti festése, karbantartása, szükség szerinti javítása, pótlása.
* Kerítés ellenőrzése, szükség szerinti javítása, pótlása.
* Bejárati kapuk évenkénti festése, javítása, karbantartása.
* Egyéb berendezések (öntözőkanna tartóállvány, közkifolyók, kerekes kutak, stb.) karbantartása.
* Állványra kihelyezett hulladékgyűjtők folyamatos ürítése.
* A ravatalozó környékének naponkénti takarítása, nyilvános illemhelyek, bonchelyiségek fertőtlenítése.
* A ravatalozó alatti – kripták előtti – terület takarítása, hulladék összeggyűjtése, elszáradt csokrok, koszorúk kihordása.
* A temető területére elhelyezett konténerekbe az összegyűjtött hulladék berakása, elszállításának megszervezése és ellenőrzése. A hulladék elszállítására vonatkozóan a Vállalkozó köteles valamely közszolgáltatóval szerződést kötni, és annak egy példányát a Megrendelőnek átadni.
* A temetőben kiépített közvilágítás karbantartása és javíttatása, a biztonságos üzemeltetés érdekében.
* A halottak napi megemlékezések alkalmával október 30-tól november 2-ig a közvilágítás 1600- 2000óráig történő üzemeltetése.
* A halottak napi temetői forgalom szervezéséről, lebonyolításáról gondoskodni, továbbá együttműködni a forgalom külső szervezőinek munkájában.
* A temető területén lévő ravatalozó, hullaház karbantartói feladatainak ellátása: évenkénti egyszeri festés, égőcsere szükség szerint, továbbá a rendeltetésszerű használathoz szükséges feltételek biztosítása.
* A Vállalkozó a jelen megállapodás ideje alatt folyamatosan köteles az alábbi nyilvántartásokat vezetni:
* nyilvántartó könyv
* temető térkép
* sírbolt-könyv
* látogatói könyv
* A sírkövek, egyéb építmények által előidézett, veszélyhelyzet megszüntetése érdekében értesíteni a hozzátartozókat, a megrendelésre jogosult nyilatkozata alapján elvégezni a szükséges munkákat.
* Ellenőrzi a temetőkben felállításra kerülő síremlékek műszaki tervrajzát, a ki- és beszállítási engedély alapján helyszíni ellenőrzést végez.
* Bármely vallás, felekezet, nemzetiség, etnikai csoport részére biztosítani a temetéssel szemben támasztott igényeket.
* Megszervezni, nyilvántartani a temetőlátogatók engedélyhez kötött gépkocsival történő behajtását, megállapítani a temetőlátogatók kegyeletgyakorlásának feltételeit.
* A temetőellenőrzéseket megszervezni és biztosítani.
* A temetési időpontokat meghatározni és az ezzel együtt járó szolgáltatási tevékenységet koordinálni. Meghatározni a temetkezési szolgáltatás illetőleg a temetőben végzett egyéb szolgáltatási tevékenységek ellátásának temetői rendjét.
* Biztosítani az eltemetés (urnaelhelyezés) feltételeit, ideértve a temetési helyre való első temetést megelőzően a sírhely kiásásáról (sírásás) való gondoskodást. A sírásás költségei a vállalkozót terhelik.
* Biztosítani a ravatalozó egyéb technikai berendezéseinek és közcélú létesítményeinek (infrastruktúra) karbantartását és működtetni azokat.
* Gondoskodni a temetőbe kiszállított elhunytak átvételéről.
* Összehangolni a temetői létesítmények, így különösen a ravatalozó használatával kapcsolatos temetkezési szolgáltatási tevékenységeket, szervezési intézkedésekkel elősegíteni a temetés és az urnaelhelyezés zökkenőmentes lefolytatását.
* A Vállalkozó köteles együttműködni a temetkezési vállalkozókkal, ahol elsődleges szempont a kegyeletet figyelembe vevő, kulturált magatartás.
* Gondoskodni az ügyfélfogadásról, a vállalkozó köteles a lakosságot folyamatosan tájékoztatni hirdetőtábla, sajtó útján a lejárt sírhelyekről, a temetési időpontokról, a hatályos jogszabályokban foglaltakról és az árakról.
* Természeti és civilizációs katasztrófa, tömeges baleset esetén a vállalkozó köteles a tűzoltósággal, a mentőszolgálattal, a Polgári védelemmel együttműködni, a mentésvezető utasításait végrehajtani.
* A vállalkozó gondozza, karbantartja az önkormányzat saját halottjaként eltemetettek sírjait, valamint az önkormányzat által gondozásra felvállalt sírokat. Gondoskodik az elhanyagolt sírok rendbetételéről.

11./ A temetők zavartalan üzemeltetésének biztosítása érdekében az Önkormányzat a Vállalkozó részére ingyenes használati jogot biztosít a tulajdonában álló köztemetőkben található épületekre, építményekre és ingóságokra vonatkozóan.

12./ A Vállalkozó tudomásul veszi, hogy a köztemetők üzemeltetése során, az üzemeltetéssel együtt járó közművek közüzemi költségeit teljes egészében a Vállalkozó viseli.

13./ A jelen szerződésben vállalt feladatok ellátása során a Vállalkozó köteles a köztemetők fenntartására vonatkozó mindenkor hatályos jogszabályokban foglalt előírásokat maradéktalanul megtartani.

14./ A Vállalkozó a jelen megállapodásban foglalt kötelezettségeinek teljesítése során köteles az általa végzett feladatokat magas színvonalon, a lakosság és az Önkormányzat megelégedésére ellátni.

**Díjazás, szerződés teljesítésének dokumentálása, ellenőrzése**

15./ A Vállalkozó tudomásul veszi, hogy a temetkezési szolgáltatási díjak (árak) megállapítására a Megrendelő Önkormányzat jogosult.

A felek megállapodnak abban, hogy a külön önkormányzati rendeletben foglalt díjtételekből származó bevétel a Megrendelőt illeti meg. A Vállalkozó által végzett temetkezési szolgáltatások szabad árasak, az ebből eredő bevételek a Vállalkozót illetik meg.

16./a./ A Vállalkozó köteles a Megrendelőt az őt megillető bevételekről tárgyhót követő hó 15. napjáig tájékoztatni, ennek alapján az Önkormányzat az őt megillető bevételekről számlát állít ki. A Vállalkozó köteles a Megrendelő számlájára a sírhely megváltási díjakat félévente átutalni.

b./ A Vállalkozó a temetők üzemeletetésével és fenntartásával kapcsolatos bevételeket és kiadásokat köteles számvitelileg elkülöníteni a temetkezési szolgáltatások végzéséből eredő bevételektől és kiadásoktól.

17./ A Vállalkozót a szerződésben rögzített feladatok elvégzésének ellenértékeként ………………………… Ft. + ÁFA/év , azaz ……………………………… forint + ÁFA/év , összesen bruttó ……………. Ft./év illeti meg, amely összeg a szerződés hatálya alatt minden évben az éves infláció mértékével változhat csak.

18./ A Vállalkozó által kiállított számlát a Megrendelő 60 napos határidővel köteles kiegyenlíteni. A teljesítési határidő lejártát követő 30 napot meghaladó késedelem esetén a Vállalkozó a Polgári törvénykönyvről szóló 2013. évi V. törvényben meghatározott késedelmi kamat felszámítására jogosult.

19./ A Vállalkozó az általa elvégzett munkáról köteles munkanaplót vezetni. A Megrendelő képviselőjének joga van a munkanaplóba bármikor betekinteni, észrevételeit közölni, amit a Vállalkozó köteles végrehajtani.

20./ A Vállalkozó a Megrendelő tájékoztatása és az ellenőrzés elősegítése érdekében minden év január 15-ig a köztemetőkben az adott évben tervbe vett és elvégzendő egyes munkákról ütemtervet küld a Megrendelőnek. A Megrendelő kezdeményezheti azt, hogy az ütemtervben nem szereplő munkát is vegye fel a vállalkozó az ütemtervbe, vagy az ütemtervhez képest más ütemezésben hajtsa végre a karbantartási feladatokat.

# A felek együttműködése

21./ A szerződő felek megállapodnak abba, hogy a jelen megállapodásban foglaltak maradéktalan megvalósítása érdekében szükség szerint folyamatosan együttműködnek.

Ennek megfelelően időben tájékoztatják egymást, nem csupán a jelen megállapodásban foglaltak teljesítéséről, hanem minden olyan kérdésről (tény, adat, körülmény), amely a szerződés teljesítésére kihatással lehet.

22./ A Vállalkozó kijelenti, hogy jelen szerződésben meghatározott szolgáltatás ellátása során nem vesz igénybe alvállalkozót a feladat ellátással összefüggésben.

 *vagy*

A Vállalkozó kijelenti, hogy jelen szerződésben meghatározott szolgáltatás ellátása során a feladat ellátással összefüggésben az alábbi alvállalkozót kívánja igénybe venni.

*Név:*

*Cím:*

*Telefon:*

*Képviselő:*

23./ A Vállalkozó kötelezettséget vállal arra, hogy a Megrendelőt haladéktalanul értesíti abban az esetben, ha a jelen szerződés maradéktalan teljesítése előtt ellene, illetőleg alvállalkozója ellen csőd-, felszámolási-, végelszámolási-, illetve végrehajtási eljárás indul.

A Vállalkozó ugyancsak maradéktalanul köteles értesíti a Megrendelőt, ha saját cégében, vagy alvállalkozójánál a jelen szerződés maradéktalan teljesítését megelőzően tulajdonos változásra, illetőleg jogutódlásra, jogok és kötelezettségek átszállására, szétválására, összeolvadására, vagy beolvadásra kerül sor. A vállalkozó felelős az értesítés elmulasztásából eredő kárért.

24./Az Önkormányzat által a kapcsolattartásra kijelölt személy:

Név: Forró Szilvia

Beosztás: irodavezető

Telefon: 94/592-922

Telefax: 94/410-623

e-mail: forro.szilvia@kormend.hu

A Vállalkozó által kapcsolattartásra kijelölt személy:

Név:

Beosztás:

Telefon:

Telefax:

e-mail:

# A jogviszony tartalma, megszűnése

25./ A felek egyező akarattal rögzítik, hogy jelen megállapodás határozott időre, 2017. augusztus 1. és 2022. július 30.-a közötti hatállyal jön létre közöttük.

26./ Az Önkormányzat kiköti magának azt a jogot, hogy amennyiben a Vállalkozó a jelen szerződésben vállalt kötelezettségeit súlyosan megszegi, úgy az Önkormányzat jogosult a szerződést azonnali hatállyal felmondani, és felmerült kárának megtérítését követelni. E körben súlyos szerződésszegésnek számít, ha a Vállalkozó/alvállalkozó

* A kegyeleti jogokat sértő, közfelháborodásra okot adó magatartást tanúsít vagy vallási, felekezeti, nemzetiségi, etnikai tartozás miatt hátrányos megkülönböztetést alkalmaz a köztemetőkben temetkezési szertartásokon részt vevőkkel szemben,
* A köztemetők fenntartásának ellenőrzésére hivatott hatóságok által észlelt hiányosságokat a megadott határidőig nem teljesíti,
* A köztemetők fenntartására vonatkozó szakmai jogszabályokban meghatározott szakmai követelményeket nem teljesíti,
* A 10. pontban előírt kötelezettségeit a Megrendelő felszólítása ellenére, a kitűzött határidőig sem teljesíti,
* A Megrendelő tudta és hozzájárulása nélkül alvállalkozót vesz igénybe a szerződés teljesítéséhez, vagy az alvállalkozó személyében bekövetkezett változásról a Megrendelőt nem értesíti,
* A köztemetőkben keletkező hulladék elszállítására nem köt szerződést a hulladék elszállítására jogosult közszolgáltatóval,
* Akadályozza a más temetkezési szolgáltatóknak a köztemetőkben való temetési szertartásainak lebonyolítását, vagy bármely módon a temetkezési vállalkozások közötti verseny torzítására törekszik,
* A Megrendelőt megillető, de a Vállalkozó által beszedett díjakat a megadott határidőn lejártát követően, a Megrendelő felszólítása ellenére sem utalja át a Megrendelő számlájára.

A Megrendelő részéről súlyos szerződésszegésnek minősül, ha a Vállalkozót megillető vállalkozási díjat a szerződésben meghatározott határidő lejártát követően, a Vállalkozó felszólítása ellenére sem utalja át a Vállalkozó számlájára.

27./ A szerződés egyebekben csak és kizárólag írásban módosítható.

**Biztosítás**

28./ A Vállalkozó kijelenti, hogy a szerződés szerinti tevékenység végzésével kapcsolatos károkra vonatkozóan felelősségbiztosítással rendelkezik. A biztosítási kötvény száma és egyéb adatai:………………………………………A szerződésben rögzített feladatok végzésével, illetve azok mulasztásával összefüggésben keletkezett valamennyi kárért a Vállalkozó köteles helytállni. Amennyiben a köztemetőkben található vagyontárgyakban bárki kárt okoz, úgy a Vállalkozó köteles a Megrendelőnek a kárt megtéríteni azzal, hogy a Vállalkozó a károkozóval szemben a polgári jog kárfelelősségi szabályai szerint követelheti kárának megtérítését.

**Záró rendelkezések**

29./ A felek az esetleges vitás kérdéseiket igyekeznek egyeztető tárgyalások útján, békésen rendezni és csak ezek eredménytelensége esetén fordulnak bírósághoz.

30./ A felek megállapodnak abban, hogy a közöttük felmerülő vitás kérdések eldöntésére a Szombathelyi Törvényszék illetékességét kötik ki.

31./ A jelen szerződésben nem szabályozott kérdésekre a Polgári Törvénykönyvről szóló 2013. évi V. törvény, valamint az egyéb kapcsolódó jogszabályok rendelkezései az irányadóak.

32./ Jelen megállapodást a felek képviselői elolvasás és közös értelmezés után, mint akaratukkal mindenben megegyezőt, 4 db magyar nyelvű eredeti példányban jóváhagyólag aláírták.

Körmend, 2017.……………….

 /:…………………….:/ /:……………………….:/

 Bebes István Vállalkozó

 polgármester

 /:………………………:/

 Dr. Stepics Anita

 jegyző